**Művészettörténeti szenzáció: Camille Claudel világhírű szobrát árverezi a BÁV a Centenáriumi aukcióján**

**Igazi művészettörténeti szenzációnak számít Camille Claudel *A könyörgő* című szobrának felbukkanása a BÁV Centenáriumi árverésén. A világhírű szobrász, Auguste Rodin iránti szerelmébe végül beleőrülő szobrásznő drámai alkotására 34 millió forintról lehet licitálni. Ezen felül luxusórák, festmények, a valaha volt legdrágább aukciós ékszer és a magyar koronázási palást egy darabja is árverésre kerül június 22-23-24-én, a MOM Kulturális Központban.**

Árverései 100 éves történetének eddigi legkülönlegesebb kollekciójával készül Centenáriumi aukciójára a BÁV Aukciósház. Az esemény alkalmából eddig soha nem látott történelmi és művészettörténeti ritkaságok kerülnek kalapács alá június 22-23-24-én, a MOM Kulturális Központban, ahol személyesen és online is lehet majd licitálni.

***Az elrepült Isten* – Camille Claudel**

Az ünnepi aukció legnagyobb szenzációja **Camille Claudel *A könyörgő* (L’Implorant) című szobra**. Camille 19 évesen lett a nála 24 évvel idősebb Auguste Rodin tanítványa, majd később szeretője és múzsája, aki számos alkotását inspirálta. A kapcsolat már a kezdetektől egy szerelmi háromszög viszontagságai között vergődött, hiszen Rodin egész életét egy egyszerű varrónővel osztotta meg. A most árverésre kerülő szobor Claudel és Rodin 10 éves viharos kapcsolatának felbomlása után készült, s eredetileg *Az érett kor* című szoborcsoportjának része volt. A megrázó erejű alkotásban Camille térden állva, reménytelenül könyörög szerelmének, akit idősebb társa elragad tőle. Rodin vissza sem tekintve lép tovább, így Camille epekedő kezei már nem érhetik el. A szerelmi háromszögből és a szoborcsoportból kiváló *könyörgő* már az elhagyott, önálló nőt és művészt testesíti meg. Bár az elválás megtörtént, Camille érzelmileg soha nem tudta feldolgozni Rodin elvesztését. Rövid művészi életútját derékba törte a szellemén egyre jobban eluralkodó paranoia és skizofrénia, és 1913-ban elmegyógyintézetbe került, ahol élete végéig, még 30 éven át élt. Nem érhette meg művészetének elismerését, pedig szobrait ma már a világ legnagyobb gyűjteményei őrzik. [**A 34 millió forintos kikiáltási árral árverésre kerülő szoborból**](https://bav-art.hu/blog/igazi-muveszettorteneti-ritkasag-camille-claudel-a-konyorgo-cimu-szobra-kerul-kalapacs-ala-a-bav-juniusi-centenariumi-aukciojan/) **mindössze 58 számozott példány készült, magyarországi felbukkanása így igazi szenzációnak számít.**

**Megdőlhet az ékszerrekord?**

A háromnapos árverés a luxusórákkal veszi kezdetét. A közel 80 tételnyi ritkaság sztártétele a **Rolex Cosmograph Daytona** különleges kiadású arany karórája lesz. Az autóversenyzők ikonikus modellje 1963-ban, a híres floridai Daytona versenypályáról kapta a nevét.

A BÁV aukcióinak történetében az ékszerek mindig fontos szerepet töltöttek be. Bár az első, kifejezetten ékszeraukcióra egészen 1981-ig kellett várni, 40 évvel később már évenként dőlnek meg a több tízmilliós ékszerrekordok. Az ünnepi alkalomból **a BÁV történetének legdrágább, 11 millió forintos kikiáltási árú ékszere is kalapács alá kerül.**  A négydarabos kollekcióban a bőkezűen felhasznált 18 karátos arany foglalatok, a több mint 60 karátnyi briliáns párosul a tökéletes ékszerészmunkával.

A nap külön érdeklődésre számot tartó tétele egy igazi kuriózum: **a magyar koronázási palást egy darabja kerül árverésre**. Az eredetileg Szent István király és Gizella királyné által adományozott miseruhából készült palást a magyar királyok koronázási viseletének elengedhetetlen része volt. Mivel az 1849-es szabadságharc után a koronázási jelvényekkel együtt egy ládába rejtve elásták, az erősen megrongálódott paláston Ferenc József 1867-es koronázása előtt jelentős átalakításokat végeztek. Ekkor került ki belőle a most árverésre kerülő, aranyszálakkal hímzett és igazgyöngyökkel díszített darab is, amelynek **felbukkanása új ismeretekkel gazdagította a koronázási palást fordulatokban gazdag ezeréves történetét.**

A történeti ezüstanyag kiemelkedő tétele az a 280 ezer forintról induló, a **budavári palota készletéből származó ragutál,** amelyet I. Ferenc József osztrák császár és magyar király monogramja díszít. A készlet ritkaságát mutatja, hogy eddig csupán egyetlen, szintén a BÁV-nál felbukkant darabját ismerték a művészettörténészek. A műtárgynapon **licitálhatnak** még többek között egy ritka **Tiffany-lámpára, egy egyedülálló Zsolnay-vázára és Gorka Lívia eddig soha nem látott térplasztikáira is**.

A festménynap sem telik eseménytelenül, hiszen kalapács alá kerül egy toszkán festő 1520 körül készült, lenyűgöző Madonna-ábrázolása. Emellett művészettörténeti szempontból is az egyik legizgalmasabb alkotás **Rippl-Rónai József** legkorábbi ismert rajza, amelyet 19 évesen a kor színészideáljáról, Blaha Lujzáról készített.

Az aukciós kiállítás június 12. és 20. között tekinthető meg a BÁV Aukciósházban (1052 Budapest, Bécsi utca 1.). Az árverést június 22-23-24-én rendezik meg a MOM Kulturális Központ Színháztermében, ahol az érdeklődők személyesen és online is licitálhatnak. Az árverésre vételi- és telefonos- [megbízás](https://grafikai.bavaukcio.hu/documents/megbizasi_szerzodes.pdf) is leadható a BÁV Aukciósházban vagy az aukcio@bav.hu email címen. A katalógus a [www.bavaukcio.hu](http://www.bavaukcio.hu) címen tekinthető meg.

**További információk:**

**Szabó Krisztina**

**BÁV Zrt.**

**kommunikációs menedzser**

**szabo.krisztina@bav.hu**

**06 20 298 2799**

**BÁV100 – Árverések 100 éve**

2020 a BÁV éve! **A BÁV jogelődje 100 éve, 1920-ban rendezte meg első aukcióját az Állami Árverési Csarnokban.**Az elmúlt száz év során az árverések története szorosan összekapcsolódott a műgyűjtés, a műkereskedelem, és a közgyűjtemények történetével.

Az első világháború végével tömegek akarták értékesíteni a műtárgyaikat. Ez az igény hívta életre az Állami Árverési Csarnokot, amely a feketepiaccal szemben lehetőséget adott a szabályozott műkereskedelemre. Már ekkor is neves szakértők válogatták és határozták meg az árverésre kerülő műtárgyakat.

**A 30-as évek** **pénzügyi válsága többek között az Esterházy-, az Andrássy- és a Károlyi-családokat késztette gyűjteményei aukcionálására**. Még a második világháború alatt is rendeztek árveréseket, ekkor, 1942-ben került kalapács alá például Iványi-Grünwald Béla festőművész hagyatéka is. Sokan helyezték letétbe a Kinizsi utcai székházban értékeiket, innen azonban **a háború végén 200 ezer műtárgyat raboltak el az átvonuló csapatok.**

**A szocializmus idején ellehetetlenítették a polgári csökevénynek tartott műgyűjtést.**A cég, immár Bizományi Áruház Vállalat néven, leginkább használt áruk értékesítésével foglalkozott, hét évig árveréseket sem szervezhettek**. A forradalom után, 1957-ben azonban rögtön az Iparművészeti Múzeum üvegcsarnokában lehetett újra licitálni közel másfélezer tételre.** A múzeumok ezekben az évtizedekben, élve elővásárlási jogukkal, a BÁV-on keresztül gyarapították gyűjteményeiket. **A 60-as években a nagyarányú lakásépítések miatt elsősorban a festmények számítottak divatosnak**, de a következő évtizedben divatba jött a porcelánok és ezüsttárgyak gyűjtése is. Már ekkor, 1963-ban elindultak a különböző szakágakra specializálódott **becsüsképzések**, amelyeket később megnyitottak a nagyközönség számára is.

**A 80-as években rendezték meg az első ékszeraukciót, amely azóta is töretlen siker a vásárlók körében.**A 90-es évekre megszűnt a cég monopolhelyzete, de a szabad kereskedelemmel számos rejtőzködő műtárgy is a piacra került, így a BÁV a maga színesebb profiljával nem csupán túlélte, de sikeresen zárta az évtizedet. Az új évezredet leginkább a kortárs művészet felé való nyitás határozta meg, ám a **2007-től a Bécsi utcában működő Aukciósházban a rekordok sorát ismét egy gazdasági világválság szakította meg**. Az ékszeraukcióknak köszönhetően a cég sikeresen túljutott a 2008-as évet követő globális pénzügyi válság időszakán, és köszönhetően a kereslet fellendülésének és a sokszínű árveréseknek, **a 2010-es években is számos izgalmas alkotás kerülhetett kalapács alá, sőt számos új rekord is született.**

Az elmúlt száz év során számos új művésznemzedéket követtünk végig pályája során, életművek nyíltak és zárultak le, új trendek jöttek létre és múltak el, közben több százezer alkalommal hangzott el: senki többet, harmadszor! A 2020-as év és a pandémia ismét új helyzet elé állította a BÁV Aukciósházat: a korlátozó intézkedések miatt az elmúlt egy évben a műtárgypiacon az értékesítési csatornák teljesen átalakultak, az aukciók az online térben zajlottak, és az árverésekhez köthető kiállítások nem, vagy csak korlátozottan voltak láthatók. 2021 nyarán a korlátozások feloldásával, és a BÁV fennállásának 100. évfordulóját ünneplő, végre személyes részvétellel zajló június végi Centenáriumi aukcióval pedig egy újabb fejezet kezdődik az Aukciósház történetében.

**A BÁV100-ról ezen az oldalon tudhat meg többet:**<https://bav-art.hu/blog/bav100-arveresek-100-eve/>